Pöide kirik

Pöide Maarja kirik on Saaremaal Saaremaa vallas Pöide külas asuv kindluskirik, mida kasutab Eesti Evangeelse Luterliku Kiriku Pöide Maarja kogudus. Kirik kuulub Eesti vanimate kiviehitiste hulka. Ajalugu Algkirik Oletatakse, et Pöide kiriku esimene variant valmis 1230. aastatel. Algkirik oli ühelööviline tornita ehitis. Sellest on säilinud vaid praeguse kiriku kahe keskmise võlviku külgseintes paistev alumine osa. Ümarkaarsed portaalid põhja ja lõunaküljes viitavad üleminekustiilile romaanika ja gootika vahel. Põhjaküljes asunud ümarportaal lammutati uue, gooti stiilis sissepääsu rajamisel. Romaani stiilile viitab ka algkiriku ümar apsiid. Nagu võib järeldada kahest massiivsest postiaugust, mis on kaevamistööde käigus tulnud välja praeguse kiriku kõrvalt, võis seal enne kivihoonet olla ka puukirik. Praegune kirik Millalgi 13. sajandi lõpus või 14. sajandi alguses pikendati algkirikut mõlemas suunas ühe võlviku võrra. Ka kiriku massiivne läänetorn pärineb arvatavasti ajast enne Jüriöö ülestõusu 1343. Kirik oli osa samas paiknenud Pöide ordulinnuse kompleksist. Pöide kihelkonnakirik on mitu korda saanud tulekahjus kannatada, viimati 6. augustil 1940, mil see süttis pikselöögist põlema ning hävisid tornikiiver ja puitvahelaed. Pärast Muhu kiriku konserveerimistöid 1958. aastal alustati katustamis- ja konserveerimistöid ka Pöide kirikus. Tööd lõpetati 1961. aastal. Pikihoone oli selle käigus saanud uue algse kõrgusega katuse, torn uued puitvahelaed, ühe raudbetoonist vahelae ja madala lampkatuse. Ehitusajaloolisi uuringuid tegid arhitekt Kalvi Aluve, kunstiajaloolane Villem Raam ja insener Heino Uuetalu. 1999. aastal pühitseti kiriku altariruum uuesti sisse. 2014. aastal sai Pöide kirik kultuuriministeeriumi abiga uue katuse. Hoonel on taastatud uksed ja vitraažaknad. Kiriku kõrval on Pöide pastoraadi hoone. Kiriku tähtsus Pöide kirik on suurim Lääne-Eesti ja saarestiku ühelööviline kirik. 1230. aastatel rajati kirik ilmselt kohalike ülikute eestvedamisel ja toel. Muuhulgas viitab sellele kirikus säilinud kõrggooti stiilis raiddekoor, mees ja naine, kes ilmselt kujutavad kirikuehituse mingit osa toetanud kohalikku ülikupaari. Naine on silmatorkavate hilisrauaaegsete või varakeskaegsete ehetega, mis markeerivad tema kohalikku päritolu, ta hoiab käes joogisarve. Mees on rõivastatud euroopalikult, nagu 13. sajandi ülikule omane. Samas stiilis on ka Karja kiriku raiddetailid. Pöide Maarja kogudust teeninud pastorite seas on Karl Nikolai von Nolcken ja Wilhelm Andreas Fürchtegott Agthe. Arheoloogilised uuringud 2012. aastal tegi Pöide kirikus uuringuid arheoloog Villu Kadakas. Uuringute tulemusel saab öelda, et Pöide kirik on tõepoolest Eesti vanim kiviehitis ning et praeguse Pöide kiriku sees on osaliselt säilinud varasema, 13. sajandi teisel veerandil püstitatud romaani stiilis kiriku müürid. Vaated kirikule Viited Välislingid Pöide kirik kultuurimälestiste registris Pöide Maarja kirik kirikud.muinas.ee Pöide kirik – sihtasutuse veebileht Pöide Maarja kirik lehel eestigiid.ee Seinamaalingute uued leiud Muinsuskaitseamet Ulvar Käärt. Saaremaa uhkus Pöide kirik laguneb Eesti Päevaleht, 14. oktoober 2009 Päästeamet soovib varisemisohtliku Pöide kiriku sulgeda Postimees, 14. mai 2011 Saaremaa rüütelkond kogub raha Pöide kiriku remondiks Saarte Hääl, 30. august 2011 Mariell Raisma. Pöide kirikus viiakse läbi 3D uuringuid Saarte Hääl, 27. juuni 2012 Margus Muld. Pöide kirikus seisavad ees konserveerimistööd ERR, 4. september 2012 Dokumentaalfilm "Pöide, vaikiv tunnistaja" (Eesti 2012) esmaeeter: Eesti Televisioon, detsember 2013 Riigi silmis olid 13. sajandil rajatud Pöide kirik, pastoraat ja kõrvalhoone ebaseaduslikud ehitised Maaleht Mehis Tulk. Pöide kirik sai kella Saarte Hääl, 24. oktoober 2018 Pöide kirik SA Osiliana kodulehel